CELEX: 32009R0069
Language: lt
Date: 2009-01-23 00:00:00
Title: 2009 m. sausio 23 d. Komisijos reglamentas (EB) Nr. 69/2009, iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su 1-ojo tarptautinio finansinės atskaitomybės standarto (TFAS) ir 27-ojo tarptautinio apskaitos standarto (TAS) pataisomis (Tekstas svarbus EEE)

24.1.2009   
            
            
               LT
            
            
               Europos Sąjungos oficialusis leidinys
            
            
               L 21/10
            
         
      KOMISIJOS REGLAMENTAS (EB) Nr. 69/2009
   2009 m. sausio 23 d.
   iš dalies keičiantis Reglamentą (EB) Nr. 1126/2008, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, kiek tai susiję su 1-ojo tarptautinio finansinės atskaitomybės standarto (TFAS) ir 27-ojo tarptautinio apskaitos standarto (TAS) pataisomis
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.
            
         
               (2)
            
            
               2008 m. gegužės mėn. Tarptautinių apskaitos standartų valdyba (TASV) paskelbė 1-ojo TFAS „Tarptautinių finansinės atskaitomybės standartų taikymas pirmą kartą“ ir 27-ojo TAS „Konsoliduotos ir atskiros finansinės ataskaitos“ pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“ (toliau – 1-ojo TFAS ir 27-ojo TAS pataisos). Pataisos yra tokios: pirmą kartą standartus taikančiam ūkio subjektui savo atskirose finansinėse ataskaitose leidžiama investicijos į dukterinę įmonę, bendrai kontroliuojamą ūkio subjektą arba asocijuotąją įmonę numanomomis sąnaudomis laikyti arba tikrąją vertę ūkio subjekto perėjimo prie TFAS datą, arba ankstesnių BAP investicijos balansinę vertę tą datą; iš 27-ojo TAS išbraukiamas savikainos metodo apibrėžimas, tad iš investuotojo reikalaujama savo atskirose finansinėse ataskaitose pajamomis pripažinti visus dividendus, gautus iš dukterinės įmonės, bendrai kontroliuojamo ūkio subjekto arba asocijuotosios įmonės, net jeigu dividendai išmokėti iš rezervų, turėtų prieš įsigijimą; paaiškinama, kaip nustatyti investicijos savikainą pagal 27-ąjį TAS, kai patronuojanti įmonė reorganizuoja savo grupės veiklos struktūrą įsteigdama naują ūkio subjektą kaip savo patronuojančią įmonę, o ši naujoji patronuojanti įmonė įgyja pirminės patronuojančios įmonės kontrolę išleisdama nuosavybės priemones mainais į esamas pirminės patronuojančios įmonės nuosavybės priemones.
            
         
               (3)
            
            
               Pasikonsultavus su Europos finansinės atskaitomybės patariamosios grupės (EFAPG) techninių ekspertų grupe (TEG) patvirtinama, kad 1-ojo TFAS ir 27-ojo TAS pataisos atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus. Pagal 2006 m. liepos 14 d. Komisijos sprendimą 2006/505/EB, įsteigiantį Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais (3), Nuomonės apie apskaitos standartus vertinimo grupė apsvarstė EFAPG nuomonę dėl standartų tvirtinimo ir Europos Komisiją informavo, kad ta nuomonė gerai subalansuota ir objektyvi.
            
         
               (4)
            
            
               Dėl to Reglamentas (EB) Nr. 1126/2008 turėtų būti atitinkamai iš dalies pakeistas.
            
         
               (5)
            
            
               Šiame reglamente numatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1126/2008 priedas iš dalies keičiamas taip:
   
               1)
            
            
               1-asis tarptautinis finansinės atskaitomybės standartas (TFAS) Tarptautinių finansinės atskaitomybės standartų taikymas pirmą kartą iš dalies keičiamas, kaip nurodyta šio reglamento priede;
            
         
               2)
            
            
               27-asis tarptautinis apskaitos standartas (TAS) Konsoliduotos ir atskiros finansinės ataskaitos iš dalies keičiamas, kaip nurodyta šio reglamento priede;
            
         
               3)
            
            
               18-asis TAS, 21-asis TAS ir 36-asis TAS iš dalies keičiami pagal 27-ojo TAS pataisas, kaip nurodyta šio reglamento priede.
            
         2 straipsnis
   Visos įmonės šio reglamento priede pateiktas 1-ojo TFAS ir 27-ojo TAS pataisas taiko ne vėliau kaip nuo pirmųjų joms taikomų finansinių metų, prasidedančių po 2008 m. gruodžio 31 d., pradžios.
   3 straipsnis
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2009 m. sausio 23 d.
      
         
            Komisijos vardu
         
         Charlie McCREEVY
         
         
            Komisijos narys
         
      
   
   
      (1)  OL L 243, 2002 9 11, p. 1.
   
      (2)  OL L 320, 2008 11 29, p. 1.
   
      (3)  OL L 199, 2006 7 21, p. 33.
   
      PRIEDAS
      TARPTAUTINIAI APSKAITOS STANDARTAI
      
                  1-asis TFAS ir 27-asis TAS
               
               
                  1-ojo TFAS Tarptautinių finansinės atskaitomybės standartų taikymas pirmą kartą ir 27-ojo TAS Konsoliduotos ir atskiros finansinės ataskaitos pataisos „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“
               
            
         „Galima platinti Europos ekonominėje erdvėje. Visos už Europos ekonominės erdvės ribų esančios teisės, išskyrus teises platinti asmeniniam ar kitam teisingam naudojimui, saugomos. Išsamesnės informacijos galima rasti TASV tinklalapyje www.iasb.org“
      
      1-OJO TFAS „TARPTAUTINIŲ FINANSINĖS ATSKAITOMYBĖS STANDARTŲ TAIKYMAS PIRMĄ KARTĄ“ IR 27-OJO TAS „KONSOLIDUOTOS IR ATSKIROS FINANSINĖS ATASKAITOS“ PATAISOS
      INVESTICIJŲ Į DUKTERINES ĮMONES, BENDRAI KONTROLIUOJAMUS ŪKIO SUBJEKTUS IR ASOCIJUOTĄSIAS ĮMONES SAVIKAINA
      1-ojo TFAS
      „Tarptautinių finansinės atskaitomybės standartų taikymas pirmą kartą“ pataisos
      
         Po 13 straipsnio e punkto įterpiamas ea punktas. Po 23 straipsnio įterpiama antraštė ir 23A ir 23B straipsniai. Pataisomi 25A ir 34C straipsniai. Po 44 straipsnio įterpiama antraštė ir 44A straipsnis. Po 47J straipsnio įterpiamas 47K straipsnis.
      
      PRIPAŽINIMAS IR VERTINIMAS
      Lengvatos taikant kitus TFAS
      
                  13
               
               
                  Ūkio subjektas gali pasirinkti taikyti vieną arba daugiau lengvatų, atsižvelgęs į:
                  
                              a)
                           
                           
                              …
                           
                        
                              ea)
                           
                           
                              investicijas į dukterines įmones, bendrai kontroliuojamus ūkio subjektus ir asocijuotąsias įmones (23A ir 23B straipsniai);
                           
                        
                              f)
                           
                           
                              …
                           
                        
            Investicijos į dukterines įmones, bendrai kontroliuojamus ūkio subjektus ir asocijuotąsias įmones
      
                  23A
               
               
                  Kai ūkio subjektas rengia atskiras finansines ataskaitas, 27-ajame TAS „Konsoliduotos ir atskiros finansinės ataskaitos“ reikalaujama, kad jis apskaitytų investicijas į dukterines įmones, bendrai kontroliuojamus ūkio subjektus ir asocijuotąsias įmones:
                  
                              a)
                           
                           
                              savikaina arba
                           
                        
                              b)
                           
                           
                              pagal 39-ąjį TAS „Finansinės priemonės. Pripažinimas ir vertinimas“.
                           
                        
            
                  23B
               
               
                  Jei ūkio subjektas, pirmą kartą taikantis TFAS, vertina investiciją savikaina pagal 23A straipsnio a punktą, jis vertina tą investiciją atskiroje pradinėje finansinės būklės ataskaitoje pagal TFAS, nurodydamas vieną iš toliau išvardytų sumų:
                  
                              a)
                           
                           
                              savikainą, nustatytą pagal 27-ąjį TAS, arba
                           
                        
                              b)
                           
                           
                              numanomą savikainą. Tokios investicijos numanoma savikaina yra jos:
                              
                                          i)
                                       
                                       
                                          tikroji vertė (nustatyta pagal 39-ąjį TAS) ūkio subjekto perėjimo prie TFAS datą, nurodyta jo atskirose finansinėse ataskaitose, arba
                                       
                                    
                                          ii)
                                       
                                       
                                          ankstesnių BAP balansinė vertė tą datą.
                                       
                                    Ūkio subjektas, pirmą kartą taikantis TFAS, gali rinktis pirmiau minėtus i arba ii punktus, vertindamas savo investiciją į kiekvieną dukterinę įmonę, bendrai kontroliuojamą ūkio subjektą ir asocijuotąją įmonę, kurią jis pasirenka vertinti taikydamas numanomą savikainą.
                           
                        
            Anksčiau pripažintų finansinių priemonių nurodymas
      
                  25A
               
               
                  39-ajame TAS leidžiama …
               
            Kitų TFAS retrospektyvaus taikymo išimtys
      Nekontroliuojamos dalys
      
                  34C
               
               
                  Ūkio subjektas, pirmą kartą taikantis TFAS, turi taikyti tokius 27-ojo TAS (pataisyto 2008 m.) reikalavimus …
               
            PATEIKIMAS IR ATSKLEIDIMAS
      Numanomos savikainos taikymas investicijoms į dukterines įmones, bendrai kontroliuojamus ūkio subjektus ir asocijuotąsias įmones
      
                  44A
               
               
                  Panašiai, jei ūkio subjektas savo atskirose finansinėse ataskaitose (žr. 23B straipsnį) investicijai į dukterines įmones, bendrai kontroliuojamus ūkio subjektus ir asocijuotąsias įmones taiko numanomą savikainą savo pradinėje finansinės būklės ataskaitoje pagal TFAS, ūkio subjekto pirmosiose atskirose TFAS finansinėse ataskaitose atskleidžiama:
                  
                              a)
                           
                           
                              tų investicijų, kurių numanoma savikaina yra jų balansinė vertė pagal ankstesnius BAP, bendroji numanoma savikaina;
                           
                        
                              b)
                           
                           
                              tų investicijų, kurių numanoma savikaina yra jų tikroji vertė, bendroji numanoma savikaina; ir
                           
                        
                              c)
                           
                           
                              balansinių verčių, pateiktų pagal anksčiau taikytus BAP, koregavimo suma.
                           
                        
            ĮSIGALIOJIMO DATA
      
                  47K
               
               
                  2008 m. gegužės mėn. išleidus 1-ojo TFAS ir 27-ojo TAS pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“, standartas papildytas 13 straipsnio ea punktu, 23A, 23B ir 44A straipsniais. Šias pataisas ūkio subjektas turi taikyti metiniams ataskaitiniams laikotarpiams, prasidedantiems 2009 m. sausio 1 d. ar vėliau. Leidžiama taikyti anksčiau. Jeigu ūkio subjektas pataisas taiko ankstesniam ataskaitiniam laikotarpiui, jis turi atskleisti šį faktą.
               
            27-ojo TAS
      „Konsoliduotos ir atskiros finansinės ataskaitos“ (pataisyto 2008 m. gegužės mėn. išleidus „TFAS patobulinimą“) pataisos
      
         4 straipsnyje išbraukiama nuoroda į savikainos metodą. Po 38 straipsnio įterpiami 38A–38C straipsniai. Po 45A straipsnio įterpiami 45B ir 45C straipsniai.
      
      APIBRĖŽIMAI
      [Išbraukiama nuoroda į savikainos metodą.]
      INVESTICIJŲ Į DUKTERINES ĮMONES, BENDRAI KONTROLIUOJAMUS ŪKIO SUBJEKTUS IR ASOCIJUOTĄSIAS ĮMONES APSKAITA ATSKIROSE FINANSINĖSE ATASKAITOSE
      
                  38A
               
               
                  Ūkio subjektas savo atskirose finansinėse ataskaitose dividendus iš dukterinės įmonės, bendrai kontroliuojamo ūkio subjekto ir asocijuotosios įmonės pripažįsta pelnu arba nuostoliais, kai nustatoma jo teisė gauti dividendus.
               
            
                  38B
               
               
                  Kai patronuojanti įmonė reorganizuoja savo grupės struktūrą įsteigdama naują ūkio subjektą kaip savo patronuojančią įmonę pagal tokius kriterijus:
                  
                              a)
                           
                           
                              naujoji patronuojanti įmonė įgyja pirminės patronuojančios įmonės kontrolę išleisdama nuosavybės priemones mainais į esamas pirminės patronuojančios įmonės nuosavybės priemones,
                           
                        
                              b)
                           
                           
                              naujosios grupės ir pirminės grupės turtas ir įsipareigojimai prieš pat reorganizavimo dieną ir iš karto po jos yra tokie pat ir
                           
                        
                              c)
                           
                           
                              pirminės patronuojančios įmonės savininkai prieš reorganizaciją turi tokią pat absoliučią ir santykinę pirminės grupės ir naujosios grupės grynojo turto dalį prieš pat reorganizavimo dieną ir iš karto po jos,
                           
                        ir naujoji patronuojanti įmonė savo atskirose finansinėse ataskaitose apskaito savo investicijas į pirminę patronuojančią įmonę pagal 38 straipsnio a punktą, naujoji patronuojanti įmonė vertina savikainą balansine savo dalies nuosavybėje verte, reorganizavimo datą pirminės patronuojančios įmonės parodyta atskirose finansinėse ataskaitose.
               
            
                  38C
               
               
                  Taip pat ir ūkio subjektas, kuris nėra patronuojanti įmonė, gali įsteigti naują ūkio subjektą kaip savo patronuojančią įmonę pagal 38B straipsnio kriterijus. 38B straipsnio reikalavimai tokioms reorganizacijoms taikomi vienodai. Tokiais atvejais nuorodos į pirminę patronuojančią įmonę ir pirminę grupę yra nuorodos į pirminį ūkio subjektą.
               
            ĮSIGALIOJIMO DATA IR PEREINAMOSIOS NUOSTATOS
      
                  45B
               
               
                  2008 m. gegužės mėn. išleidus 1-ojo TFAS ir 27-ojo TAS pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“, standarto 4 straipsnyje išbraukta savikainos metodo apibrėžtis ir įtrauktas 38A straipsnis. Šias pataisas ūkio subjektas turi taikyti perspektyviai metiniams ataskaitiniams laikotarpiams, prasidedantiems 2009 m. sausio 1 d. ar vėliau. Leidžiama taikyti anksčiau. Jeigu ūkio subjektas pataisas taiko ankstesniam ataskaitiniam laikotarpiui, jis turi atskleisti šį faktą ir kartu taikyti susijusias 18-ojo TAS, 21-ojo TAS ir 36-ojo TAS pataisas.
               
            
                  45C
               
               
                  2008 m. gegužės mėn. išleidus 1-ojo TFAS ir 27-ojo TAS pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“, standartas papildytas 38B ir 38C straipsniais. Šias pataisas ūkio subjektas turi taikyti perspektyviai reorganizacijoms, įvykusioms metiniais ataskaitiniais laikotarpiais, prasidedančiais 2009 m. sausio 1 d. ar vėliau. Leidžiama taikyti anksčiau. Be to, ūkio subjektas gali pasirinkti 38B ir 38C straipsnius retrospektyviai taikyti ankstesnėms reorganizacijoms pagal tuos straipsnius. Tačiau jei ūkio subjektas pataiso kurią nors reorganizaciją, kad laikytųsi 38B arba 38C straipsnio, jis pagal tuos straipsnius pataiso ir visas vėlesnes reorganizacijas. Jeigu ūkio subjektas 38B arba 38C straipsnį taiko ankstesniam ataskaitiniam laikotarpiui, jis turi atskleisti šį faktą.
               
            
         Priedas
      
      Kitų TFAS pataisos
      Ūkio subjektai šias 18-ojo TAS, 21-ojo TAS ir 36-ojo TAS pataisas taiko, kai taiko susijusias 27-ojo TAS 4 ir 38A straipsnių pataisas.
      18-asis TAS   „Pajamos“
      A1   18-asis TAS taisomas taip, kaip nurodyta toliau.
      Taisomas 32 straipsnis ir įterpiamas 38 straipsnis:
      32   Jeigu nesumokėtos palūkanos sukaupiamos prieš įsigyjant investicijas su palūkanomis, būsimosios gautinos palūkanos paskirstomos laikotarpiams prieš įsigijimą ir po įsigijimo; tik po įsigijimo gautos palūkanos pripažįstamos pajamomis.
      38   2008 m. gegužės mėn. išleidus 1-ojo TFAS „Tarptautinių finansinės atskaitomybės standartų taikymas pirmą kartą“ ir 27-ojo TAS „Konsoliduotos ir atskiros finansinės ataskaitos“ pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“, pataisytas 32 straipsnis. Tą pataisą ūkio subjektas turi taikyti perspektyviai metiniams ataskaitiniams laikotarpiams, prasidedantiems 2009 m. sausio 1 d. ar vėliau. Leidžiama taikyti anksčiau. Jeigu ūkio subjektas susijusias 27-ojo TAS 4 ir 38A straipsnių pataisas taiko ankstesniems laikotarpiams, kartu jis turi taikyti ir 32 straipsnio pataisą.
      21-asis TAS   „Užsienio valiutos kurso pasikeitimo įtaka“
      A2   21-ojo TAS 49 straipsnis taisomas taip:
      
                  49
               
               
                  Ūkio subjektas gali perleisti arba iš dalies perleisti jam priklausančią užsienyje veikiančio ūkio subjekto dalį ją parduodamas, likviduodamas, išmokėdamas akcinį kapitalą ar atsisakydamas viso tokio ūkio subjekto ar jo dalies. Užsienyje veikiančio ūkio subjekto balansinės vertės nurašymas dėl jo paties nuostolių arba dėl investuotojo pripažinto vertės sumažėjimo nėra dalinis perleidimas. Atitinkamai, nurašant jokia pelno ar nuostolių dėl valiutų keitimo skirtumų dalis, pripažįstama kitose bendrosiose pajamose, nėra pergrupuojama į pelną arba nuostolius.
               
            36-asis TAS   „Turto vertės sumažėjimas“
      A3   36-ajame TAS po 12 straipsnio g punkto įterpiama antraštė ir h punktas. Po 140C straipsnio įterpiamas 140D straipsnis.
      12   Vertindamas, ar yra požymių, kad turto vertė galėjo sumažėti, ūkio subjektas turi atsižvelgti bent jau į šiuos požymius:
      …
      Dividendai iš dukterinės įmonės, bendrai kontroliuojamo ūkio subjekto ir asocijuotosios įmonės
      
                  h)
               
               
                  investicijos į dukterinę įmonę, bendrai kontroliuojamą ūkio subjektą ir asocijuotąją įmonę atžvilgiu investuotojas pripažįsta dividendus iš investicijos ir yra įrodymų, kad:
                  
                              i)
                           
                           
                              investicijos balansinė vertė atskirose finansinėse ataskaitose yra didesnė už investicijų objekto grynojo turto, įskaitant susijusį prestižą, balansinę vertę konsoliduotose finansinėse ataskaitose; arba
                           
                        
                              ii)
                           
                           
                              dividendai yra didesni už visas dukterinės įmonės, bendrai kontroliuojamo ūkio subjekto ir asocijuotosios įmonės bendrąsias pajamas tuo laikotarpiu, kai paskelbiami dividendai.
                           
                        
            140D   2008 m. gegužės mėn. išleidus 1-ojo TFAS „Tarptautinių finansinės atskaitomybės standartų taikymas pirmą kartą“ ir 27-ojo TAS pataisas „Investicijų į dukterines įmones, bendrai kontroliuojamus ūkio subjektus ir asocijuotąsias įmones savikaina“, standartas papildytas 12 straipsnio h punktu. Šią pataisą ūkio subjektas turi taikyti perspektyviai metiniams ataskaitiniams laikotarpiams, prasidedantiems 2009 m. sausio 1 d. ar vėliau. Leidžiama taikyti anksčiau. Jeigu ūkio subjektas susijusias 27-ojo TAS 4 ir 38A straipsnių pataisas taiko ankstesniems ataskaitiniams laikotarpiams, kartu jis turi taikyti ir 12 straipsnio h punkto pataisą.